Modulis
Turinys
Rodyklė 🔎︎

# Bendrosios mygtukų juostos naudojimas

Bendroji juosta – tai naujas mygtukų ir komandų išdėstymo būdas darbui su programa paspartinti.

Ši programos funkcija yra eksperimentinė ir gali veikti nestabiliai. Jei vis tiek norite ją naudoti, pirmiausia ją įgalinkite pasirinkę LibreOffice → ParinktysPriemonės → Parinktys
→ LibreOffice → Kitos parinktys ir pažymėję parinktį Įgalinti eksperimentines funkcijas.

Įprastai „LibreOffice“ komandos pateikiamos sugrupuotos išskleidžiamuose meniu ir mygtukų juostose.

Bendrojoje juostoje komandos ir mygtukai išdėstomi ne vienoje eilutėje, o grupuojami ir pateikiami priklausomai nuo konteksto ir dokumento turinio.

Dažniausiai naudojamos komandos išdėstytos taip, kad jas būtų lengva pasiekti ir tam nereikėtų išskleisti keleto lygių meniu ar ieškoti ilgoje mygtukų juostoje.

Bendrąją juostą galima naudoti tekstų rengyklėje „Writer“, skaičiuoklėje „Calc“ ir pateikčių rengyklėje „Impress“. Yra keletas galimų bendrosios juostos išdėstymo variantų. Juos galima rinktis meniu grupėje Rodymas iškleidus du submeniu: Mygtukų juostų išdėstymas ir Bendroji juosta.

Jei norite tai atlikti…

Pasirinkite komandą Rodymas → Mygtukų juostų išdėstymas → Bendroji juosta

## Naudotojo sąsajos išdėstymai

Submeniu Mygtukų juostų išdėstymas komandomis galima pasirinkti, kurie naudotojo sąsajos elementai bus matomi. Galimi išdėstymai yra šie:

- Numatytasis – įprastinė veiksena su dviem rodomomis mygtukų juostomis – standartine ir formatavimo. Šoninis skydelis dalinai suskleistas, matomos tik kortelės.

- Kompaktiškas – rodoma viena mygtukų juosta su dažniausiai naudojamomis funkcijomis. Šoninis skydelis suskleistas.

- Šoninis skydelis – Šoninis skydelis išskleistas, rodoma tik viena – formatavimo – mygtukų juosta.

- Bendroji juosta – paslepiamos visos mygtukų juostos ir šoninis skydelis, vietoje jų rodoma tik bendroji juosta. Meniu Rodymas → Bendroji juosta komandomis galima naudotis tik šioje veiksenoje – iš čia pasirenkamas bendrosios juostos išdėstymas.

Informacija apie įgalintas papildomas mygtukų juostas įrašoma naudotojo profilyje. Todėl vėliau vėl įjungus bendrosios juostos veikseną bus rodomos ir įrašytos papildomos juostos.

## Bendrosios juostos veiksenos

- Kortelės. Šioje veiksenoje bendroji juosta sudaryta iš kortelių, kurių kiekvienoje rodomos pagal kontekstą sugrupuotos komandos ar mygtukai. Kontekstas gali keistis priklausomai nuo dokumente pasirinkto objekto, pavyzdžiui, lentelės ar paveikslo.

Pagal numatytąsias kortelių veiksenos nuostatas meniu juosta nėra rodoma. Jei norite matyti meniu juostą, viršutiniame dešiniajame programos lango kampe spustelėkite mygtuką ≡ ir pasirinkite komandą Meniu juosta.

- Kontekstinės grupės. Mygtukai ir komandos bendrojoje juostoje suskirstytos į keturias grupes. Grupės Failas, Iškarpinė ir Tekstas yra fiksuotos. Grupės Įterpimas komandos gali būti pakeičiamos kitomis, kontekstą atitinkančiomis komandomis, priklausomai nuo tuo metu dokumente pažymėto objekto, pavyzdžiui, lentelės, paveikslo ar OLE objekto.

- Kontekstinė vientisa. Rodoma viena mygtukų juosta su nuo konteksto priklausomomis komandomis.

Bendrosios juostos mygtukų dydį galima keisti lange Priemonės → Parinktys → LibreOffice → Rodymas, išskleidžiamojo sąrašo laukelyje Bendrosios juostos mygtukų dydis.

Bendrosios juostos sąrankos keisti negalima.

Dabartinėje programų paketo versijoje (LibreOffice 6.2) bendroji juosta yra bendra tekstų rengyklei, skaičiuoklei ir pateikčių rengyklei. Pakeitus bendrąją juostą vienoje programoje, pakeitimai būtų pritaikyti ir kitose.

Susijusios temos

Mygtukų juostos